નવી દિલ્હી: દેશના નવા ચૂંટાયેલા રાષ્ટ્રપતિ રામનાથ કોવિંદે આજે સંસદ ભવનના સેન્ટ્રલ હોલમાં એક ભવ્ય સમારોહમાં ર૧ તોપની સલામી વચ્ચે ભારતના ૧૪મા રાષ્ટ્રપતિ તરીકે શપથ ગ્રહણ કર્યા હતા. દેશના મુખ્ય ન્યાયમૂર્તિ જે.એસ. ખેહરે સંસદના સેન્ટ્રલ હોલમાં રામનાથ કોવિંદને હોદ્દા અને ગુપ્તતાના શપથ લેવડાવ્યા હતા. આ સમારોહમાં વડા પ્રધાન નરેન્દ્ર મોદી, વિદાય લઇ રહેલા રાષ્ટ્રપતિ પ્રણવ મુખરજી, પ્રધાનમંડળના સભ્યો, લોકસભાના સ્પીકર, રાજ્યસભાના અધ્યક્ષ, વિવિધ રાજ્યના રાજ્યપાલ અને મુખ્યપ્રધાનો, રાજદ્વારી મિશનોના વડાઓ, તમામ સાંસદો, ભારત સરકારના મુખ્ય લશ્કરી અધિકારીઓ અને અન્ય ગણમાન્ય અતિથિઓ ઉપસ્થિત રહ્યા હતા.